Πιλάφι σε ζουμί από κατσίκι
Πιάτο της γιορτής και της χαράς είναι το πιλάφι σε ζουμί από κατσίκι. Όλη η μαγεία του φαγητού είναι ο δυνατός ζωμός μέσα στον οποίο μαγειρεύεται.
2 κιλά κατσικάκι (χρειαζόμαστε κομμάτια μετρίως λιπαρά, αλλά όχι άπαχα – ζητάμε από τον κρεοπώλη να τεμαχίσει το κρέας με το κόκαλο σε κομμάτια περίπου 4 εκ.), 1 κρεμμύδι ξερό, χοντροκομμένο, 100 ml ελαιόλαδο, 150 ml κρασί λευκό, ξηρό, 300 γρ. ρύζι γλασέ, πλυμένο και στραγγισμένο, χυμός από 1 λεμόνι (ή όσο μας αρέσει), 1-2 κουτ. γλυκού στακοβούτυρο (ή βούτυρο αγελάδας), 1 κουτ. γλυκού ρίγανη ξερή, αλάτι, πιπέρι φρεσκοτριμμένο
Για να ετοιμάσουμε το πιλάφι σε ζουμί απο κατσίκι η διαδικασία είναι η εξής: σε μια βαθιά κατσαρόλα με μπόλικο νερό βράζουμε το κατσικάκι σε δυνατή φωτιά για περίπου 15 λεπτά, μέχρι να αλλάξει χρώμα.Στραγγίζουμε το κρέας, πετάμε το νερό και στην συνέχεια πλένουμε την κατσαρόλα και την ξαναβάζουμε στη φωτιά.Ρίχνουμε το λάδι, το κρεμμύδι,  το κρέας, αλατίζουμε και σοτάρουμε σε μέτρια φωτιά για 8-10 λεπτά, μέχρι να ροδίσει  το κρέας από όλες τις πλευρές.Προσθέτουμε 2 λίτρα ζεστό νερό, χαμηλώνουμε τη φωτιά και μαγειρεύουμε για περίπου 2 ώρες ή μέχρι το κρέας να μαλακώσει πολύ.Ρίχνουμε το κρασί, τη ρίγανη και πιπέρι και  μαγειρεύουμε για άλλα 5 λεπτά, μέχρι να αναμειχθούν οι γεύσεις και τα αρώματα.Αφαιρούμε με τρυπητή κουτάλα το κρέας και το βάζουμε σε πιατέλα. Το καλύπτουμε με αλουμινόχαρτο για να διατηρηθεί ζεστό.Μετράμε τον ζωμό· θα χρειαστούμε περίπου  1.200 ml ζωμό (αν δεν βγει τόσος, συμπληρώνουμε με νερό).Ζεσταίνουμε τον ζωμό σε  δυνατή φωτιά και, όταν αρχίσει να κοχλάζει, ρίχνουμε το ρύζι.Χαμηλώνουμε τη φωτιά σε μέτρια προς χαμηλή, κλείνουμε το καπάκι της κατσαρόλας και συνεχίζουμε το βράσιμο μέχρι το ρύζι να απορροφήσει σχεδόν όλο το υγρό.Ανακατεύουμε και προσέχουμε να μη στεγνώσει το ρύζι.Αλατοπιπερώνουμε, ρίχνουμε τον χυμό λεμονιού και προσθέτουμε το στακοβούτυρο ανακατεύοντας απαλά.Σερβίρουμε το πιλάφι ζεστό μαζί με το κρέας.
Κατσίκι,Κρέας,Ρύζι